FI Euroopan unionin virallinen lehti CE 84/544

(2004/C 84 E/0621)

KIRJALLINEN KYSYMYS E-0190/04

esittäjä(t): Mario Borghezio (NI) komissiolle

(29. tammikuuta 2004)

Aihe: Totuus komissiolta miljoonien arvoisia konsulttisopimuksia saaneen Italtrendin omistuksesta

Komissio on myöntänyt vuodesta 1999 alkaen 15 miljoonan euron arvosta tutkimussopimuksia Reggio Emiliassa pääkonttoriaan pitävälle Italtrendille, jonka merkittävin kumppani on erään vero- ja kauppa-asioiden konsulttitoimiston yhteydessä Dublinissa, osoitteessa 24—26 City Quay, päätoimipaikkaansa pitävä Necway Trading Limited, jonka ”johtaja” on Port Saint Maryssä, Man-saarella, asuva Paul Joseph Watson.

Katsooko komissio, että Italtrend-yhtiön todellisten omistajien henkilöllisyydestä olisi otettava paremmin selvää, sillä yhtiössä toimii merkittävässä asemassa (johtajan avustajana) Silvia Prodi, joka on komission puheenjohtajan Romano Prodin veljen, Quintiliano Prodin tytär?

Christopher Patteriin komission puolesta antama vastaus

(24. maaliskuuta 2004)

Komissio pyytää parlamentin jäsentä tutustumaan vastaukseen, jonka komissio antoi kirjalliseen kysymykseen E-3586/03 (1). Siinä komissio selvitti Italtrendin kanssa 1.9.1999—31.12.2003 tehtyjen sopimusten kokonaisarvon olevan 7,97 miljoonaa euroa eikä 15 miljoonaa euroa.

Kaikissa julkisissa hankintamenettelyissä käytettyihin valintaperusteisiin kuuluu tarjouksentekijän/ehdok-kaan osallistumiskelpoisuus. Jo kelpoisuusperusteissa vaaditaan kunkin hakijan rahoituksellisen, taloudellisen, teknisen ja ammatillisen suorituskyvyn arvioimista. Perusteet määritetään asianomaisen oikeusperustan mukaisesti, ja ne julkaistaan hankintailmoituksessa asiaa koskevia komission päätöksiä (tehty 10. marraskuuta 1999 (2) ja sittemmin 25. maaliskuuta 2003 (3) kolmansien maiden hyväksi toteutettavan yhteisön yhteistyön piirissä tehtäviin, Euroopan yhteisöjen yleisestä talousarviosta rahoitettaviin palveluhankintoja, tavarahankintoja ja rakennusurakoita koskeviin sopimuksiin sovellettavista yleisistä määräyksistä) sekä ulkoisiin toimiin liittyviä Euroopan yhteisöjen yleisestä talousarviosta rahoitettavia hankintamenettelyjä varten annettuja käytännön ohjeita (kohta 2.4.8.1) noudattaen.

Euroopan yhteisöjen yleiseen talousarvioon sovellettavasta varainhoitoasetuksesta neuvoston 25 päivänä kesäkuuta 2002 annetussa neuvoston asetuksessa (EY, Euratom) N:o 1605/2002 (4) ja sen soveltamissäännöissä vahvistetaan säännöt asiakirjanäytöstä, joka hankintasopimuksen tekevän viranomaisen on vaadittava tarjouksentekijöiltä sen varmistamiseksi, ettei mikään varainhoitoasetuksen 93 ja 94 artiklassa tarkoitetuista tilanteista koske niitä. Tarvittaessa sopimuksen tekevä viranomainen voi kansallisesta lainsäädännöstä riippuen pyytää asiakirjanäyttöä, joka koskee myös luonnollisia henkilöitä, ”mukaan lukien yritysjohtajia tai muita henkilöitä, joilla on valtuudet edustaa ehdokasta tai tarjoajaa tai tehdä päätöksiä heidän puolestaan tai valvoa heitä”. Kansallinen lainsäädäntö osakkaiden henkilöllisyyden paljastamisessa vaihtelee kuitenkin suuresti jäsenvaltiosta toiseen. Toisessa yhtiöoikeusdirektiivissä (5) säädetään ainoastaan perustajajäsenten ja yhtiön johtoon kuuluvien henkilöiden henkilöllisyyden paljastamisesta.

Lisäksi varainhoitoasetuksen 52 artiklassa säädetään seuraavaa: ”Taloushallinnon henkilöstö ei saa ryhtyä sellaisiin talousarvion toteuttamista koskeviin toimiin, joiden yhteydessä saattaa syntyä ristiriita hänen omien etujensa ja yhteisön etujen välille.” Tämän mukaan komission virkamiehen, joka osallistuu sellaisen tarjouskilpailun ratkaisuun, jossa hänellä on hänen riippumattomuutensa mahdollisesti vaarantava henkilökohtainen etu, on ilmoitettava tästä sekä henkilöstösääntöjen 14 artiklan mukaisesti nimittävälle viranomaiselle että soveltamissääntöjen 34 artiklan mukaisesti esimiehelleen niin että virkamies voi olla osallistumatta käynnissä olevaan menettelyyn, jos eturistiriidan olemassaolo vahvistetaan. Tästä velvoitteesta muistutetaan soveltamissääntöjen 146 ja 178 artiklassa kaikille tarjouskilpailujen ja ehdotusten arviointikomiteoille.

Nykyinen lainsäädäntökehys vaikuttaa riittävältä suojaamaan yhteisön rahoitukselliset edut, sillä kaikki hyväksynnän antavat viranomaiset voivat tarkistaa kaikki tilanteet, joissa heillä on perusteltu syy epäillä jotakin ehdokasyritystä.

Komissio toteaa, etteivät arvoisan parlamentin jäsenen kirjalliseen kysymykseen sisältyvät tiedot anna aihetta tämän erityistapauksen tutkimiseen.

(1) Katso sivu 508.

(2) SEC(1999) 1801/2.

(3) SEC(2003) 387/2.

(4) EYVL L 248, 16.9.2002.

(5) Toinen neuvoston direktiivi 77/91/ETY, annettu 13 päivänä joulukuuta 1976, niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 58 artiklan 2 kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi osakeyhtiöitä perustettaessa sekä niiden pääomaa säilytettäessä ja muutettaessa (EYVL L 26, 31.1.1977).